V. Veteška, podpredseda NR SR: (2005-03-15):
Nasleduje prvé čítanie o návrhu poslanca Národnej rady Slovenskej republiky Tibora Cabaja na vydanie ústavného zákona o skrátení volebného obdobia Národnej rady Slovenskej republiky . Návrh ústavného zákona ste dostali ako tlač č. 1059. Návrh na jeho pridelenie výborom máte v rozhodnutí č. 1066. Napriek tomu, kolegyne, kolegovia, že som včas vyhlásil a požiadal, aby príslušní poslanci, ktorí predkladajú zákony, zaujali svoje miesta v rokovacej sále, pán Cabaj nie je prítomný. Ak budete súhlasiť, aby sme racionálne mohli pokračovať, sú to poslanecké zákony, ja pristúpim k prerokovaniu ďalšieho zákona, preruším toto rokovanie a budeme pokračovať ďalším zákonom. Pán Cabaj sa určite dostaví. Pristúpime k prvému čítaniu o návrhu Ústavnoprávneho výboru Národnej rady Slovenskej republiky na vydanie zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov . Návrh zákona ste dostali ako tlač č. 1060, návrh na jeho pridelenie výborom máte v rozhodnutí č. 1061. Dávam slovo poverenému členovi ústavnoprávneho výboru Miroslavovi Abelovskému, aby z poverenia výboru návrh zákona uviedol. Pán poslanec, máte slovo. M. Abelovský, poslanec: Pán podpredseda, vážené panie poslankyne, páni poslanci, z poverenia ústavnoprávneho výboru predkladám návrh zákona, ktorým sa mení a dopĺňa zákon č.  185/2002 Z. z. o Súdnej rade Slovenskej republiky a o zmene a doplnení niektorých zákonov s tým, že ústavným zákonom č. 90/2001 Z. z., ktorým sa menila a dopĺňala Ústava Slovenskej republiky,  sa zriadil nový orgán súdnej moci - Súdna rada Slovenskej republiky s poslaním a postavením reprezentanta súdnej moci. Následne zákonodarný orgán realizoval splnomocnenie z čl. 141a citovaného ústavného zákona a prijal zákon č. 185/2002 Z. z. o Súdnej rade. Tento zákon ustanovil ďalšiu pôsobnosť Súdnej rady a upresnil podrobnosti a spôsoby ustanovení členov Súdnej rady, jej pôsobnosti organizácie a vo vzťahu k orgánom správy súdnictva a k orgánom sudcovskej samosprávy. Pôsobnosť Súdnej rady upravujú aj ďalšie osobitné zákony z oblasti súdnictva, postavenia súdov a sudcov. Preto dynamika legislatívnych zmien v zákonoch upravujúcich uvedené oblasti má svoju reflexiu v zákonoch o Súdnej rade. Niektoré zmeny a doplnenia zákonov odstraňujú niektoré nedostatky, ktoré boli zapríčinené absenciou ústavnej praxe, respektívne fungovania Súdnej rady ako nového orgánu verejnej moci. Predložený návrh zákona, ktorým sa mení a dopĺňa už citovaný zákon, sa týka v podstate dvoch okruhov otázok. Je to jednak úprava odmeňovania členov Súdnej rady, ktorá by mala byť porovnateľná s postavením verejných funkcionárov iných ústavných orgánov verejnej moci, a jednak jej upresnenie niektorých ustanovení zákona, čím sa zosúlaďujú s príslušnými článkami Ústavy Slovenskej republiky a sú kombinované s niektorými osobitnými zákonmi, napríklad zákonom o štátnej službe a Zákonníkom práce. Návrh zákona je v súlade s Ústavou Slovenskej republiky. Z dôvodu navrhovaných zmien a doplnení nepredpokladá návrh zákona zvýšenie počtu zamestnancov a nebude mať dopad ani na životné prostredie. Pokiaľ ide o zvýšenie nároku na štátny rozpočet, návrh zákona si bude vyžadovať zvýšenie štátneho rozpočtu o 3,25 milióna Sk na rok 2005 a na ďalší rok zhruba 6,5 milióna Sk. Výdavok za rok 2005 sa uhradí z rezerv štátneho rozpočtu na riešenie nových zákonných úprav a iných  rozpočtových vplyvov v rámci kapitoly Všeobecná pokladničná správa. Skončil som, ďakujem.